חלקן של הנשים הערביות בנבחנים לפסיכומטרי זינק ב-14 השנים האחרונות מ-42% ל-60%. כך עולה מנתונים שפירסם היום (חמישי) המרכז הארצי לבחינות והערכה, שמחבר ובודק את הבחינה הפסיכומטרית. שיעור כלל הנשים הנבחנות עלה לכ-56%. הציון הממוצע הכללי לא השתנה רבות בין 1999 ל-2013 והוא עומד על 533 נקודות. אמנם ב-2012 הציון הממוצע ירד בשתי נקודות, אך מדובר בתנודתיות רגילה.

מספר הנבחנים השנתי בערבית הוכפל ב-14 השנה האחרונות מכ-10,000 לכ-20,000, ועלייה הורגשה גם בחלקם היחסי בכלל הנבחנים, אך היא נבלמה בשנה שעברה. חלקם היחסי הגיע ב-2012 לכ-31% מכלל הנבחנים, אך ב-2013 הוא ירד לראשונה ל-30.2%. ממוצע הציונים שלהם עלה ביותר מ-30 נקודות במשך השנים. ואולם, הוא עדיין נמוך בכמעט 100 נקודות מציונים של נבחנים דוברי עברית.

מספר הנבחנים ברוסית ירד בתקופה זו באופן עקבי: מכ-6,300, ל-955 בשנת 2013. בנוסף, נבחנו בשנה שעברה 44,386 איש בעברית, 20,273 בערבית, ו-1,484 בשפות אחרות (אנגלית-משולב, צרפתית וספרדית).

הנבחנים בערבית תופסים את המקום האחרון בציון הממוצע בחינה הפסיכומטרית (468), אך את המקום הראשון בציוני הבגרות (ללא בונוסים). הציון הממוצע בבגרויות של הנבחנים בערבית עומד על 89, אחריהם מגיעים הנבחנים בעברית ובנוסח המשולב עם ממוצע של 87 נקודות, ולאחר מכן הנבחנים ברוסית (86), בספרדית (82), ובצרפתית (78). יצויין כי בניגוד לציונים הפסיכומטריים, ציוני הבגרות אינם מכוילים משנה לשנה ולא ממגזר למגזר, כלומר - אי אפשר להשוות ציונים משנים שונות וממגזרים שונים.

עברו לתצוגת גלריה כיתה בעת שיעור פסיכומטרי. למצולמות אין קשר לנאמר בכתבה צילום: ניר כפרי

הציון הכללי הממוצע של הנבחנים בנוסח המשולב הוא הגבוה ביותר (572) ואחריו ממוצע הציונים בעברית (563), צרפתית (534), רוסית (493), ספרדית (487), ולבסוף, כאמור ערבית (468).

כרבע מהנבחנים בשפה העברית בשנת 2013 הם מתחת לגיל 20, וממוצע הציונים שלהם הוא 559. מרבית הנבחנים בעברית - כשני שליש - הם בטווח הגילים 20-25, וממוצע הציונים שלהם גבוה יותר - 568. בקרב נבחני ערבית, לעומת זאת המגמה הפוכה: מרבית הנבחנים (85%) הם מתחת לגיל 20, וממוצע הציונים שלהם (473) גבוה מזה של הנבחנים בטווח הגילאים 20-25 (445), המהווים כ-13% מהנבחנים בשפה זו.

כ-39% מן הנבחנים הם גברים, 56% נשים וכ-5% לא דיווחו את מינם. הפער בשיעור ההיבחנות בין נשים וגברים נותר יציב מאז 2005. הציון הממוצע של הגברים הנבחנים גבוה ב-41 נקודות מזה של הנשים הנבחנות (פער של כ-0.4 סטיות תקן). מדובר בפער דומה לזה שנמצא גם בשנים קודמות. הפער בין נשים וגברים קטן יותר כאשר בוחנים אותו בתוך כל שפת בחינה בנפרד. בקרב הנבחנים בעברית הפער הוא 38 נקודות, ובקרב הנבחנים בערבית הוא אף קטן יותר ועומד על 22 נקודות. לעומת זאת, בציון הבגרות המדווח (ללא בונוסים) הנשים מובילות עם 86.4 בממוצע לעומת 88.4 לגברים.

לטענת המרכז הארצי לבחינות והערכה, חלק מן הפער בין גברים ונשים נובע, כנראה, מהשוני בייצוג גברים ונשים בקרב הנבחנים. על פי הדו"ח, חלק גדול יותר מכלל הנשים בוחר לעבור את הבחינה, ועל כן הייצוג שלהן מדויק יותר. הגברים מהווים מדגם פחות מייצג, מאחר שהנבחנים "נמנים על בעלי היכולת הגבוהה יותר".

הבחינה הפסיכומטרית מועברת בחמישה מועדים בשנה. מספר הנבחנים הגדול ביותר ב-2013 היה במועד אפריל (17,982) והקטן ביותר הוא במועד פברואר (8,010). הציון הממוצע הגבוה ביותר בעברית בשנה שעברה התקבל במועד דצמבר (573) והנמוך ביותר במועד יולי (551). גם הציון הממוצע הגבוה ביותר בערבית התקבל במועד דצמבר (482) והנמוך ביותר במועד יולי (441). במרכז מבהירים כי אין להסיק מן ההבדלים בממוצעים בין המועדים השונים על הכדאיות להיבחן במועד זה או אחר, או על הבדלים בין מועדים בקושי הבחינה, משום שהציונים מחושבים תמיד בהשוואה לקבוצת ייחוס קבועה, ולא בהשוואה לנבחנים שנבחנו במועד בודד.

כ-63% מנבחני 2013 נבחנו לראשונה בשנה זו, והציון הכללי הממוצע שלהם הוא 526. ממוצע הציונים של 37% הנבחנים החוזרים הוא 544. במרכז מדגישים כי אי אפשר להסיק מכך מה גובה השיפור הצפוי מבחינה חוזרת. זאת מפני ששתי הקבוצות - הנבחנים לראשונה והנבחנים החוזרים – אינן מורכבות מאותם אנשים, ויכול להיות שמקור הפער בין הציונים הוא בגורמים אחרים.